
Una dintre cele mai cunoscute contribuţii ale lui **Galileo Galilei** (1564-1642) în fizică este studiul corpurilor aflate în mișcare. În anul 1630 el a arătat că toate obiectele aflate în cădere liberă cad cu aceeași accelerație.





**Isaac Newton** (1643-1727) a stabilit cele trei legi ale mișcării, precum și Legea atracţiei universale în anul 1687.

Gravitația este una din cele patru forţe fundamentale din fizică. La un nivel elementar, gravitația reprezintă, pur și simplu, atracția reciprocă între oricare două mase. Ea este forța care menţine planetele pe orbita lor în jurul Soarelui şi cea care ne ţine şi pe noi legaţi de planeta noastră. Efectul gravitaţiei este întotdeauna de atracţie între corpuri, iar intensitatea forței gravitaţionale dintre două mase variază invers proporţional cu pătratul distanței dintre acestea. Simplitatea formulei forţei gravitaționale ascunde însă un fenomen subtil și complex care rămâne un mister profund.


Legea atracţiei universale propusă de Newton a fost criticată încă de la început datorită modului prin care gravitația ar acționa la distanță. Cum „simte” Luna prezența Pământului și cum ajunge să fie atrasă în direcția acestuia? Au fost propuse câteva soluții, dar fără a se răspunde cu adevărat la aceste întrebări. Din moment ce modelul lui Newton era atât de exact, problema acțiunii la distanță a fost trecută sub tăcere. Indiferent de modul prin care masele ajung să se influenţeze reciproc, pe baza modelului lui Newton se putea calcula mișcarea lor.



**Michael Faraday** (1791-1867) este cunoscut pentru cercetările sale asupra magnetismului şi electricităţii. În anul 1831 el a descoperit fenomenul de inducție electromagnetică și a arătat că există o legătură între electricitate și magnetism.



**Wilhelm Röntgen**

În anul 1895, **Wilhelm Röntgen** (1845-1923) a devenit primul fizician care a produs și a detectat radiaţia X.




Radiația X este o radiație electromagnetică ionizantă. Aceste raze au lungimi de undă mici, cuprinse între 0,1 și 500 Å. Omul de știință german Wilhelm Röntgen, care de obicei este creditat ca descoperitor, a numit radiația „X”, pentru a indica un tip de radiație necunoscut.

**Marie Curie**

În anul 1896, **Marie Curie** (1867-1934) a introdus în fizică termenul de radioactivitate şi a descoperit metode pentru izolarea izotopilor. Împreună cu soțul ei, Pierre Curie, a descoperit elementele radioactive radiu şi poloniu.





**Albert Einstein**

 În anul 1905, **Albert Einstein** (1879-1955) a publicat teoria relativităţii restrânse (sau relativitatea specială) care postulează că legile fizicii sunt aceleași în orice sistem de referință inerțial şi că viteza luminii este o constantă universală. Printre consecinţele acestei teorii se numără echivalența dintre masă şi energie (E=mc2), variaţia masei în funcţie de viteza de deplasare şi dilatarea temporală, timpul scurs între două evenimente depinde de mișcarea relativă a sistemelor de referință ale observatorilor.

